O femeie originară din Republica Moldova a fost ucisă în atacul terorist care s-a produs la Moscova în seara de 22 martie 2024.
Confirmarea acestui deces a venit de la Ambasada Republicii Moldova în Rusia și de la Ministerul de Externe al Republicii Moldova. Comunicatul oficial nu prezintă date suplimentare despre victimă.
Informații neoficiale susțin că victima este o femeie de 41 de ani, originară din orașul Bender (Tighina), aflat în estul Republicii Moldova. Femeia de 41 de ani se mutase împreună cu mama ei în Rusia și se căsătorise cu un cetățean rus. Femeia de 41 de ani și soțul ei s-au dus împreună la concertul de la Moscova și au fost amândoi uciși.
Republica Moldova este una dintre țările care a condamnat ferm atacul terorist de lângă Moscova, cu mult înainte să se afle că un cetățean al Republicii Moldova se numără printre cei uciși. Atacul din sala de concerte Crocus City Hall, din 22 martie, s-a soldat cu 137 de morți și 182 de răniți. Organizația teroristă ISIS K a revendicat acest atac.
Autoritățile din Rusia au arestat patru cetățeni proveniți din Tadjikistan, susținând că ei sunt cei care au comis nemijlocit atacul. Rusia mai susține că acești patru suspecți încercau să fugă în Ucraina și că Ucraina ar fi fost dispusă să-i primească. Atât Ucraina cât și Statele Unite au respins această teorie lansată de Rusia. În imaginile prezentate de presa de la Moscova se observă că acești patru arestați au urme de violență gravă, ceea ce ridică întrebări asupra modului în care anchetatorii ruși i-ar fi convins să se recunoască vinovați.